Document ID: 31999R2048

ΚΑΝΟΝΙΣΜΟΣ (ΕΚ) αριθ. 2048/1999 ΤΟΥ ΣΥΜΒΟΥΛΙΟΥ
της 27ης Σεπτεμβρίου 1999
για την τροποποίηση του κανονισμού (ΕΚ) αριθ. 2334/97 του Συμβουλίου για την επιβολή οριστικού δασμού αντιντάμπινγκ σε ορισμένες εισαγωγές απλών παλετών από ξύλο καταγωγής Δημοκρατίας της Πολωνίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 9 παράγραφος 4,
τον κανονισμό (ΕΚ) αριθ. 2334/97(2), και ιδίως το άρθρο 4 παράγραφοι 1 και 2,
την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Το Συμβούλιο, με τον κανονισμό (ΕΚ) αριθ. 2334/97, επέβαλε οριστικούς δασμούς αντιντάμπινγκ σε ορισμένες εισαγωγές απλών παλετών από ξύλο που υπάγονται στον κωδικό ΣΟ ex 4415 20 20 καταγωγής Δημοκρατίας της Πολωνίας και αποδέχτηκε τις αναλήψεις υποχρεώσεων που πρότειναν ορισμένοι παραγωγοί σε σχέση με αυτές τις εισαγωγές. Στους πολωνούς παραγωγούς-εξαγωγείς εφαρμόστηκε η τεχνική της δειγματοληψίας και επιβλήθηκαν ατομικοί δασμοί που κυμαίνονταν από 4,0 % έως 10,6 % στις εταιρείες του δείγματος, ενώ σε άλλες συνεργαζόμενες εταιρείες που δεν συμπεριλήφθησαν στη δειγματοληψία, εφαρμόστηκε μέσος σταθμισμένος δασμός 6,3 %. Δασμός 10,6 % επιβλήθηκε στις εταιρείες οι οποίες δεν αναγγέλθηκαν ούτε συνεργάστηκαν κατά τη διάρκεια της έρευνας. Οι παραγωγοί για τους οποίους έγιναν αποδεκτές οι αναλήψεις υποχρεώσεων, απηλλάγησαν από τους δασμούς αντιντάμπινγκ όσον αφορά τις εισαγωγές ενός ειδικού τύπου παλετών, του τύπου EUR, που είναι ο μοναδικός τύπος που καλύπτεται από την ανάληψη υποχρέωσης.
(2) Το άρθρο 4 παράγραφος 1 του κανονισμού (ΕΚ) αριθ. 2334/97 αναφέρει ότι οποιοδήποτε μέρος παρέχει επαρκή αποδεικτικά στοιχεία στην Επιτροπή ότι:
- δεν εξήγαγε στην Κοινότητα ή παρήγαγε τις παλέτες από ξύλο που περιγράφονται στο άρθρο 1 παράγραφος 1 αυτού του κανονισμού κατά την περίοδο της έρευνας,
- δεν είναι συνδεδεμένο με τους παραγωγούς ή εξαγωγείς στην Πολωνία που υπόκεινται σε δασμούς αντιντάμπινγκ που έχουν επιβληθεί με αυτόν τον κανονισμό,
- έχει πράγματι εξάγει τα εν λόγω αγαθά στην Κοινότητα μετά την περίοδο της έρευνας, ή έχει συνάψει ανέκκλητο συμβατική υποχρέωση να εξάγει σημαντικές ποσότητες στην Κοινότητα,
τότε αυτός ο κανονισμός μπορεί να τροποποιηθεί με τον καθορισμό γι' αυτό το μέρος του συντελεστή του δασμού που εφαρμόζεται στους συνεργαζόμενους παραγωγούς οι οποίοι δεν συμπεριλαμβάνονται στο δείγμα, δηλαδή 6,3 %.
Το άρθρο 4 παράγραφος 2 του κανονισμού (ΕΚ) αριθ. 2334/97 προβλέπει ότι οποιοδήποτε μέρος πληροί τα κριτήρια που καθορίζονται στο άρθρο 4 παράγραφος 1, απαλλάσσεται από την καταβολή του δασμού αντιντάμπινγκ αν γίνει αποδεκτή ανάληψη υποχρέωσης από αυτό το μέρος όσον αφορά τις παλέτες του τύπου EUR.
(3) Το Συμβούλιο, με τον κανονισμό (ΕΚ) αριθ. 2079/98(3), τροποποίησε τα παραρτήματα Ι και ΙΙ του κανονισμού (ΕΚ) αριθ. 2334/97.
Β. ΑΙΤΗΜΑ ΝΕΩΝ ΕΞΑΓΩΓΕΩΝ
(4) Δεκατρείς πολωνοί παραγωγοί-εξαγωγείς που ζήτησαν την ίδια μεταχείρηση με εκείνη που αφορά τις εταιρίες οι οποίες συνεργάστηκαν στην αρχική έρευνα αλλά δεν συμπεριελήφθησαν στη δειγματοληψία, παρείχαν, κατόπιν αιτήσεως, αποδεικτικά στοιχεία που έδειχναν ότι πληρούν τις απαιτήσεις του άρθρου 4 παράγραφος 1 του κανονισμού (ΕΚ) αριθ. 2334/97. Τα αποδεικτικά στοιχεία που παρείχαν αυτές οι αιτούσες εταιρείες, θεωρούνται επαρκή ώστε να επιτρέψουν να τροποποιηθεί ο κανονισμός (ΕΚ) αριθ. 2334/97, με την προσθήκη αυτών των δεκατριών παραγωγών-εξαγωγέων στο παράρτημα Ι του εν λόγω κανονισμού. Το παράρτημα Ι προσδιορίζει τους παραγωγούς-εξαγωγείς που θα υπόκεινται σε μέσο σταθμισμένο δασμό 6,3 %.
(5) Πέντε από τους δεκατρείς πολωνούς παραγωγούς-εξαγωγείς, στους οποίους θα επιβληθεί μέσος σταθμισμένος δασμός 6,3 % πρότειναν επίσης αναλήψεις υποχρεώσεων όσον αφορά τις παλέτες του τύπου EUR που γίνονται αποδεκτές με την απόφαση της Επιτροπής 1999/642/ΕΚ(4). Συνεπώς, αυτές οι πέντε εταιρείες πρέπει να προστεθούν στο παράρτημα ΙΙ του κανονισμού (ΕΚ) αριθ. 2334/97, που περιέχει κατάλογο εταιρειών για τις οποίες η Επιτροπή έχει αποδεχθεί τις αναλήψεις υποχρεώσεων όσον αφορά τις εισαγωγές παλετών του τύπου EUR και για τις οποίες επομένως δεν ισχύει ο δασμός αυτός,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 2334/97 αντικαθίσταται από το παράρτημα Ι του παρόντος κανονισμού.
Άρθρο 2
Το παράρτημα ΙΙ του κανονισμού (ΕΚ) αριθ. 2334/97 αντικαθίσταται από το παράρτημα ΙΙ του παρόντος κανονισμού.
Άρθρο 3
Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Σεπτεμβρίου 1999.

Labels: 1
3
4
18